再韻答前人送梅實
作者：蕭立之
朝代：宋

paragraphs: 狂風一月吹幘墮，眼底梅花無一箇。
酒邊餉我黄金團，飣餖閈干忽驚座。
來禽青李季孟間，玉池生肥柘漿閑。
長卿肺渴正須此，不用玉魚供玉環。
江梅纍垂壓枝重，三年空作吞江夢。
遥知未老憶歸來，身落湘南飛不動。
潘郎只種桃李花，他年種梅說君家。
須知調羹蘇下土，更洗一瓶秧稻雨。